Pakkebuddet Al Hassane Meite fik i første omgang 40 dages fængsel for at nikke en pakketyv en skalle. Nu slår Landsretten fast, at det var ok

Hvor langt må man gå i forhold til selvtægt? En skalle til en pakketyv, så han mister to tænder er i orden.

Det har Landsretten slået fast i sagen om pakkebuddet Al Hassane Meite, der ellers fik 40 dages fængsel i byretten for at nikke en pakketyv en skalle.

Men i september blev byretsdommen omstødt, så Al Hassane Meite slap for fængsel. Det skriver Fagbladet 3F.

Det var i sin egenskab af pakkebud for Post Danmark, at Al Hassane Meite - der oprindeligt er fra Elfenbenskysten og har været ansat i 13 år i Post Danmark - stod over for en pakketyv efter, at han havde afleveret en pakke i indre by i København.

To vidner havde set tyven stjæle en pakke, hvorefter Al Hassane Meite jagtede ham igennem byen. Tyven sprang ind i en bus, og Al Hassane Meite løb efter.

Håndgemæng

Det kom til håndgemæng mellem de to, og Al Hassane Meite nikkede tyven en skalle, så han mistede to tænder.

- Jeg har haft tyveri fra bilen før, men aldrig opdaget, at det skete. Nu havde jeg endelig chancen for at bevise, at det ikke er medarbejdernes skyld, forklarer Al Hassane til Fagbladet 3F.

- Jeg vidste, at jeg kunne løbe ham op. Jeg var ikke bange. Men ophidset og vred, siger han til fagbladet.

Han blev efterfølgende tiltal for grov vold, og fik altså en dom på 40 dages ubetinget fængsel.

Tiltalt for grov vold

Dommen blev dog anket til Landsretten, og i efteråret blev Al Hassane Meite så frikendt, mens tyven blev dømt.

- Det var en meget, meget stor lettelse, fortæller Al Hassane til Fagbladet 3F.

Omstødelsen skyldes en paragraf i straffeloven, hvor man kan frifindes, også selvom man overskrider grænsen for lovligt nødværge.

Paragraffen om lovligt nødværge var også i brug, da urmageren Michael Woolhead skød og sårede to serbere i 2007, efter de havde begået indbrud i hans butik i Kompagnistræde. Han blev frikendt, fordi retten vurderede, at det var lovligt nødværge, men han blev til gengæld dømt for ulovlig våbenbesiddelse.